b"\n_START_ARTICLE_\nEinar Skuleson\n_START_PARAGRAPH_\nEinar Skuleson eller Einarr Sk\xc3\xbalason var en islandsk prest og skald som levde i Norge og p\xc3\xa5 Island p\xc3\xa5 1100-tallet._NEWLINE_Han tilh\xc3\xb8rte samme slekt som Egill Skallagr\xc3\xadmsson, de s\xc3\xa5kalte M\xc3\xbdramenn, og levde det meste av sitt liv i Norge, hvor han var i tjeneste hos kongene Sigurd Jorsalfare, Harald Gille og Haralds s\xc3\xb8nner, s\xc3\xa6rlig \xc3\x98ystein Haraldsson._NEWLINE_Det beste kjente av hans dr\xc3\xa1per er Geisli (\xc2\xabSolstr\xc3\xa5len\xc2\xbb), et hyllningsdikt til Olav den hellige. Drapen ble f\xc3\xb8rste gang framf\xc3\xb8rt i Nidarosdomen i 1153, i n\xc3\xa6rv\xc3\xa6r av tre konger (\xc3\x98ystein, Sigurd og Inge Krokrygg) og den f\xc3\xb8rste erkebiskopen: Jon Birgersson. Diktet er skrevet i dr\xc3\xb3ttkv\xc3\xa6tt-form, og er den eldste bevarte dr\xc3\xa1pa med kristent innhold._NEWLINE_Han skrev ogs\xc3\xa5 diktet Elfarv\xc3\xadsur for Gregorius Dagsson til minne om Gregorius' seier over H\xc3\xa5kon Herdebrei ved Konghelle i 1159._NEWLINE_Einarrs dikt finnes i Heimskringla, Flateyjarb\xc3\xb3k, Morkinskinna, Fagrskinna og Skaldskaparm\xc3\xa5l. Hans reise til Norge er skildret i den korte T\xc3\xa5tten om Einar Skuleson."